พัฒนาต่อยอดผลผลิตทางการเกษตร ส่งเสริมรายได้ให้เกษตรกรไทย แก้ไขปัญหาหนี้สินครัวเรือน
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยระหว่างเป็นประธานในพิธีลงนามบันทึกข้อตกลงความร่วมมือระหว่างสถาบันวิจัยวิทยาศาสตร์ และเทคโนโลยีแห่งประเทศไทย (วว.) และธนาคารเพื่อการเกษตรและสหกรณ์การเกษตร (ธ.ก.ส.) ว่า รัฐบาลมีนโยบายให้ปี 2565 เป็นปีแห่งการแก้ปัญหาหนี้ครัวเรือนให้เกษตรกรไทย ควบคู่ไปกับการสร้างรายได้เพื่อนำมาลงทุนเพิ่มเติม โดย ธ.ก.ส. มีมาตรการช่วยเหลือทั้งการขยายระยะเวลาชำระหนี้ การพักชำระหนี้และการปรับโครงการสร้างหนี้ ธนาคาร ธ.ก.ส. ในฐานะธนาคารของรัฐที่ดูแลเกษตรกรไทย ได้ส่งเสริมการสร้างรายได้ให้เกษตรกรด้วยการพัฒนาต่อยอดพืชผักระยะสั้น เช่น ไม้ดอกไม้ประดับและผักอื่นๆ ที่มีระยะเวลาการปลูกเพียง 45 วัน เป็นที่ต้องการของตลาดในภาคการท่องเที่ยว โดยได้ลงนามความร่วมมือระหว่างสถาบันวิจัยวิทยาศาสตร์และเทคโนโลยีแห่งประเทศไทย (วว.) และธนาคาร ธ.ก.ส. นำผลงานวิจัยพัฒนาด้านวิทยาศาตร์ เทคโนโลยี และนวัตกรรมมาบูรณาการให้เกิดความยั่งยืนแก่ภาคเกษตรทั้งด้านการผลิต การแปรรูป และการตลาดที่เป็นมาตรฐานต่อยอดสู่เกษตรกรรุ่นใหม่ พร้อมทั้งเสริมศักยภาพการแข่งขันในตลาดโลก ส่งเสริมให้เกิดความยั่งยืนและสร้างความเข้มแข็งให้ระบบเศรษฐกิจฐานรากของไทยนายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า การเข้าไปช่วยเหลือเกษตรกรในช่วงฤดูกาลการผลิต ธ.ก.ส. ได้เข้าไปให้ความรู้ความเข้าใจเกี่ยวกับการสารเคมี หรือปุ๋ยเคมีอย่างเหมาะสม อีกทั้งแนะนำผลิตภัณฑ์สินเชื่อของธนาคารทำให้เกษตรกรสามารถเข้าถึงแหล่งเงินกู้ คาดจะสามารถปล่อยสินเชื่อในปีนี้ได้ไม่ต่ำกว่า 50,000 ล้านบาท เพียงพอต่อแหล่งเงินทุนของเกษตรกรไทย อีกทั้งช่วยลดต้นทุนการผลิตให้เกษตกร ตลอดจนเพิ่มผลผลิตและสินค้า ยกระดับคุณภาพการผลิตให้ชุมชน ควบคู่กับการขยายโอกาสและการผลิต นำไปสู่การสร้างรายได้ที่มั่นคงต่อไป